2007D0182 — LV — 12.08.2008 — 001.001

Šis dokuments ir izveidots vienīgi dokumentācijas nolūkos, un iestādes neuzņemas nekādu atbildību par tā saturu

►B KOMISIJAS LĒMUMS (2007. gada 19. marts) par apsekojumu saistībā ar briežu dzimtas dzīvnieku hronisko novājēšanas slimību (izziņots ar dokumenta numuru K(2007) 860) (Dokuments attiecas uz EEZ) (2007/182/EK) (OV L 084, 24.3.2007, p.37)

Grozīta ar:









▼B

KOMISIJAS LĒMUMS

(2007. gada 19. marts)

par apsekojumu saistībā ar briežu dzimtas dzīvnieku hronisko novājēšanas slimību

(izziņots ar dokumenta numuru K(2007) 860)

(Dokuments attiecas uz EEZ)

(2007/182/EK)







EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Eiropas Parlamenta un Padomes 2001. gada 22. maija Regulu (EK) Nr. 999/2001, ar ko paredz noteikumus dažu transmisīvo sūkļveida encefalopātiju profilaksei, kontrolei un apkarošanai ( 1 ), un jo īpaši tās 6. panta 1. punktu, tā kā: (1) Hroniskā novājēšanas slimība ir transmisīva sūkļveida encefalopātija (TSE), ar ko slimo briežu dzimtas dzīvnieki un kas ir izplatīta Ziemeļamerikā, bet pagaidām nav reģistrēta Kopienā. (2) 2004. gada 3. jūnijā Eiropas Pārtikas nekaitīguma iestāde (EPNI) publicēja atzinumu, iesakot, ka jāveic mērķtiecīga briežu dzimtas dzīvnieku uzraudzība Kopienā. Šādas uzraudzības mērķis būtu noteikt iespējamo briežu dzimtas dzīvnieku saslimšanu ar TSE. Attiecīgi jāpieņem noteikumi, lai dalībvalstis veiktu apsekojumus saskaņā ar šo atzinumu. (3) Regulā (EK) Nr. 999/2001 paredzēti noteikumi dzīvnieku transmisīvo sūkļveida encefalopātiju profilaksei, kontrolei un apkarošanai. Regulā, kurā grozījumi izdarīti ar Regulu (EK) Nr. 1923/2006, ir izklāstīti noteikumi attiecībā uz briežu dzimtas dzīvnieku TSE monitoringa programmām. Attiecīgi tagad ir iespējams šajā lēmumā noteikt dalībvalstīs veikt TSE apsekojumus briežu dzimtas dzīvniekiem. (4) Minētajos apsekojumos jāiekļauj savvaļas un saimniecībā audzētu briežu sugas. Tā kā savvaļas briežu atlase ir jāveic medību sezonā, kam ir ierobežots termiņš, un lai dalībvalstīm atvēlētu pietiekamu laiku atlasīt paredzēto paraugu skaitu, kā iepriekš minēts, šo lēmumu piemēro pēc tam, kad ir stājusies spēkā Regula (EK) Nr. 1923/2006. (5) Dalībvalstīm jāiesniedz gada ziņojums par minēto briežu dzimtas dzīvnieku apsekojumu rezultātiem. Ja konstatē pozitīvu TSE rezultātu briežu dzimtas dzīvniekiem, par to nekavējoties ir jāziņo Komisijai. (6) Dalībvalstīm jānodrošina tas, ka tirdzniecības pārtikas ķēdē nenonāk briežu dzimtas dzīvnieki, kuriem veic TSE pārbaudes, kamēr netiek saņemts negatīvs rezultāts. (7) Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, tā kā: IR PIEŅĒMUSI ŠO LĒMUMU.







1. pants

Darbības joma

Šajā lēmumā paredzēti noteikumi attiecībā uz apsekojumu, lai noteiktu hroniskās novājēšanas slimību (HNS) briežu dzimtas dzīvniekiem (“apsekojums”).

2. pants

Definīcijas

Šā lēmuma vajadzībām definīcijas ir izklāstītas I pielikumā.

3. pants

Apsekojuma darbības joma

1. Dalībvalstīm jāveic apsekojums, lai noteiktu HNS briežu dzimtas dzīvniekiem saskaņā ar II pielikuma obligātajām prasībām.

2. Dalībvalstīm jāpabeidz apsekojumi vēlākais līdz ►M1 2008 ◄ . gada medību sezonas beigām.

4. pants

Pasākumi, kas jāveic dalībvalstīm pēc HNS pārbaudēm

Pēc HNS pārbaudes dalībvalstīm jāveic pasākumi, kas izklāstīti III pielikumā.

5. pants

Ziņojumi, ko dalībvalstis sniedz Komisijai

Dalībvalstis iesniedz Komisijai šādus ziņojumus:

a) ziņojums, ko nekavējoties iesniedz pēc pozitīva vai neskaidra transmisīvās sūkļveida encefalopātijas konstatējuma briežu dzimtas dzīvniekiem;

b) gada ziņojums par apsekojumu rezultātiem, kā izklāstīts IV pielikumā.

6. pants

Ziņojumu kopsavilkums, ko Komisija sniedz dalībvalstīm

Komisijai jāsniedz dalībvalstīm ziņojumu kopsavilkums, kā noteikts 5. pantā.

7. pants

Adresāti

Šis lēmums ir adresēts dalībvalstīm.









I PIELIKUMS

Definīcijas

Šajā lēmumā piemēro šādas definīcijas:

a) “mērķsugas” ir savvaļas un saimniecībā audzēti staltbrieži (Cervus elaphus) un/vai savvaļas baltastes brieži (Odocoileus virginianus);

b) “mērķdalībvalstis” ir tās dalībvalstis, kurās ir pietiekoša sugu populācija, lai varētu apsekot statistikai vajadzīgo paraugu skaitu; dalībvalstis atšķiras atkarībā no mērķsugām un no tā, vai savvaļas vai saimniecībā audzētās mērķsugas ir minētas II pielikuma 1. un 2. tabulā;

c) “klīniski slimi briežu dzimtas dzīvnieki” ir briežu dzimtas dzīvnieki, kuriem ir anomālas uzvedības pazīmes un/vai motoriski traucējumi un/vai kopumā slikts veselības stāvoklis;

d) “satiksmes negadījumā ievainoti vai miruši briežu dzimtas dzīvnieki” ir briežu dzimtas dzīvnieki, ko notriecis transporta līdzeklis un kuru pirmsnāves veselības stāvokli nevar pārbaudīt;

e) “krituši/izbrāķēti briežu dzimtas dzīvnieki” ir saimniecībā vai savvaļā atrasti miruši briežu dzimtas dzīvnieki un veselības/vecuma dēļ saimniecībā nokauti briežu dzimtas dzīvnieki;

f) “nokauti veselīgi briežu dzimtas dzīvnieki” ir veseli, saimniecībā audzēti briežu dzimtas dzīvnieki, kas nokauti kautuvē vai saimniecībā;

g) “nošauti veselīgi briežu dzimtas dzīvnieki” ir veseli briežu dzimtas dzīvnieki, kas nošauti medību sezonā;

h) “mērķgrupas” ir briežu dzimtas dzīvnieki, kas definēti c) līdz g) punktā.









II PIELIKUMS

Obligātās prasības saistībā ar apsekojumu, lai noteiktu briežu dzimtas dzīvnieku saslimšanu ar hronisko novājēšanas slimību

1. Paraugu ņemšana no mērķsugām mērķdalībvalstīs

a) Mērķdalībvalstis ņem paraugus, lai veiktu hroniskās novājēšanas slimības (HNS) pārbaudes staltbriežiem un baltastes briežiem saskaņā ar 1. tabulu un saimniecībā audzēto staltbriežu populācijai saskaņā ar 2. tabulu. Mērķdalībvalstīs minētos paraugus var ņemt visās mērķgrupās.

b) Mērķdalībvalstu kompetentām iestādēm, lemjot par mērķsugu paraugu atlasi, ir jāņem vērā šādi kritēriji: i) visiem briežu dzimtas dzīvniekiem jābūt vecākiem par 18 mēnešiem; vecumu nosaka pēc zobu stāvokļa, acīm redzamām brieduma pazīmēm vai citas drošas informācijas; ii) ja nošauti veselīgi briežu dzimtas dzīvnieki, paraugi jāņem no briežu dzimtas vīriešu dzimuma dzīvniekiem; iii) ja nokauti veselīgi briežu dzimtas dzīvnieki, paraugi jo īpaši jāņem no vecākiem briežu dzimtas vīriešu un sieviešu dzimuma dzīvniekiem.

c) Mērķdalībvalstu kompetentajām iestādēm, lemjot par mērķsugu paraugu atlasi, vajadzības gadījumā ir jāņem vērā šādu potenciālo riska faktoru iedarbība: i) briežu blīvi apdzīvotas vietas; ii) augsta saslimstība ar skrepi slimību; iii) augsta saslimstība ar GSE; iv) briežu dzimtas dzīvnieki, kas ir lietojuši, iespējams, ar TSE inficētu barību; v) briežu dzimtas dzīvnieki saimniecībās vai reģionos, kur iepriekš ir reģistrēts imports no reģioniem, ko skārusi briežu dzimtas dzīvnieku vai to izcelsmes produktu HNS.

d) Lai atlasītu mērķsugas paraugu ņemšanai, mērķdalībvalstu kompetentās iestādes veic paraugu ņemšanu izlases veidā.

2. Paraugu ņemšana HNS noteikšanai visām briežu dzimtas dzīvnieku sugām visās dalībvalstīs

Lai konstatētu HNS, kā prioritāte visās dalībvalstīs ir paraugu ņemšana no visiem briežu dzimtas dzīvniekiem, kas klīniski slimi, krituši/izbrāķēti, kā arī satiksmes negadījumā ievainoti vai miruši. Dalībvalstu kompetentās iestādes cenšas maksimāli palielināt to, ka šie briežu dzimtas dzīvnieki ir apzināti, un nodrošināt, ka pēc iespējas vairāk šādu dzīvnieku ir pārbaudīti attiecībā uz HNS.







1. tabula Savvaļas staltbrieži (Cervus elaphus) un baltastes brieži (Odocoileus virginianus) Mērķsugu populācija Paraugu lielums Čehija 25 000 598 Vācija 150 000 598 Spānija No 220 000 līdz 290 000 598 Francija 100 000 598 Itālija 44 000 598 Latvija 28 000 598 Ungārija 74 000 598 Austrija 150 000 598 Polija 600 000 598 Slovākija 38 260 598 Somija 30 000 598 Apvienotā Karaliste 382 500 598







2. tabula Saimniecībā audzēti staltbrieži (Cervus elaphus elaphus) Mērķsugu populācija Paraugu lielums Čehija > 9 000 576 Vācija 11 500 598 Francija 17 000 598 Īrija 10 000 581 Austrija 10 000 581 Apvienotā Karaliste 28 000 598

3. Paraugu ņemšana un laboratorijas pārbaudes

Obex paraugu ievāc un pārbauda katram briežu dzimtas dzīvniekam no šā pielikuma 1. un 2. punktā minētajiem paraugiem. Vismaz daļa no katra parauga jāsaglabā svaiga vai sasaldēta, kamēr nav saņemts negatīvs rezultāts, gadījumam, ja būs vajadzīgs biotests.

Attiecībā uz ieteikumiem par metodēm un protokoliem dalībvalstu kompetentajām iestādēm jāatsaucas uz Regulas (EK) Nr. 999/2001 X pielikuma C nodaļas 3. punktu.

Ātrās pārbaudes, kas minētas Regulas (EK) Nr. 999/2001 X pielikuma C nodaļas 4. punktā un ko pielieto transmisīvās sūkļveida encefalopātijas (TSE) noteikšanai liellopu vai mazu atgremotāju obex, uzskata par piemērotām, lai izmantotu paraugu ņemšanā, kas minēta šā pielikuma 1. un 2. punktā. Skrīninga vajadzībām dalībvalstis drīkst izmantot arī imūnhistoķīmiju, bet ir jāveic kvalifikācijas pārbaude Kopienas references laboratorijā. Ja dalībvalsts nevar apstiprināt pozitīvu rezultātu, veicot ātro pārbaudi, tā sūta atbilstošus audus uz Kopienas references laboratoriju apstiprināšanai. Ja rezultāti attiecībā uz TSE ir pozitīvi, piemēro protokolu, kas minēts Regulas (EK) Nr. 999/2001 X pielikuma C nodaļas 3.2. punkta c) apakšpunkta i) un ii) daļā.

4. Genotipa noteikšana

Konstatējot pozitīvu TSE rezultātu briežu dzimtas dzīvniekiem, priona proteīna genotips jānosaka katrā gadījumā saskaņā ar Kopienas references laboratorijas pamatnostādnēm attiecībā uz TSE.









III PIELIKUMS

Pasākumi pēc briežu dzimtas dzīvnieku pārbaudēm

1. Ja briežu dzimtas dzīvnieks, ko paredzēts laist tirgū lietošanai pārtikā, ir atlasīts HNS pārbaudei, dalībvalstīm jānodrošina tā kautķermeņa izsekojamība, kā arī tas, ka to nerealizē komerciālai tirdzniecībai, kamēr nav saņemts negatīvs rezultāts, veicot ātro pārbaudi.

2. Iespēju robežās un ja piemēro 1. punktu, mednieku, medību pārzini vai lauksaimnieku, ja zināms, informē par paraugiem, kas iesniegti HNS pārbaudēm, un pēc iespējas ātrāk oficiāli ziņo par pozitīvu rezultātu gadījumiem, veicot ātro pārbaudi.

3. Dalībvalstīm ir tiesības paturēt parauga materiālu turpmākai diagnostikai vai izpētei, kamēr nav saņemti negatīvi HNS pārbaudes rezultāti.

4. Iespēju robežās, izņemot materiālu, ko patur turpmākai diagnostikai vai izpētei, visas to briežu dzimtas dzīvnieku ķermeņa daļas, kuriem bija pozitīvs HNS rezultāts, veicot ātro pārbaudi, ieskaitot ādu, jāiznīcina saskaņā ar Regulas (EK) Nr. 1774/2002 ( 2 ) 4. panta 2. punkta a), b) vai e) apakšpunktu.









IV PIELIKUMS

Prasības attiecībā uz ziņojumu iesniegšanu un reģistrēšanu

1. Prasības dalībvalstīm

Informācija, kas jāsniedz dalībvalstīm gada ziņojumā par apsekojuma rezultātiem attiecībā uz HNS

a) Briežu dzimtas dzīvnieku paraugu skaits pēc mērķgrupas, kas iesniegti pārbaudei, atbilst šādiem kritērijiem: — suga, — saimniecībā audzēti vai savvaļas briežu dzimtas dzīvnieki, — mērķgrupa, — dzimums, — vecums.

b) Ātrās pārbaudes un apstiprinošās pārbaudes (pozitīvo un negatīvo rezultātu skaits), un vajadzības gadījumā diferencējošās pārbaudes, audu paraugs un pielietotā ātrā pārbaude un apstiprinošā metode.

c) Ģeogrāfiskā atrašanās vieta, ieskaitot izcelsmes valsti, ja tā nav ziņotājdalībvalsts, kur konstatēti TSE pozitīvi gadījumi.

d) Ikviena briežu dzimtas dzīvnieka genotips un suga, kuram konstatēta TSE.

2. Ziņojumu iesniegšanas periodi

Rezultātus par paraugu ņemšanu HNS noteikšanai iepriekšējā gadā sniedz gada ziņojumā.

Minēto ziņojumu iesniedz pēc iespējas ātrāk, bet ne vēlāk kā sešus mēnešus pēc katra ikgadējā apsekojuma beigām.

2007. gada ziņojumā iekļauj 2007. gada medību sezonas rezultātus, pat ja daži paraugi ir ņemti 2008. gadā.

▼M1

2008. gada ziņojumā iekļauj 2008. gada medību sezonas rezultātus, pat ja daži paraugi ir ņemti 2009. gadā.